Source: http://lead.ro/csm-nu-se-regaseste-pierde-semifinala-cu-vardar-si-sansa-de-a-si-apara-trofeul-ligii-joaca-finala-mica-cu-buducnost/
Timestamp: 2017-12-13 18:45:44+00:00

Document:
CSM nu se regăsește, pierde semifinala cu Vardar și șansa de a-și apăra trofeul Ligii. Joacă finala mică cu Buducnost - Lead.ro
CSM nu se regăsește, pierde semifinala cu Vardar și șansa de a-și apăra trofeul Ligii. Joacă finala mică cu Buducnost
Idei fixe: FINAL4, Handbal
În cel mai important meci al sezonului, CSM București campioana Europei (pentru încă o zi), a părut de nerecunoscut. A pierdut mingi în atac, a ratat aruncări de la 7 metri, n-a găsit soluții în apărare. A alergat tot meciul după Vardar Skopje și a ratat șansa de a-și apăra trofeul cucerit anul trecut la Budapesta, pierzând cu 38-33.
S-a vorbit mult înainte de acest weekend despre cum nicio echipă n-a reușit să-și apere până acum trofeul, în cei patru ani de când există formatul FINAL 4 în handbalul feminin, ca și despre presiunea cu care intră în teren deținătoarea titlului. Jocul arătat de CSM în semifinală n-a făcut decât să confirme acest scenariu.
Deși handbalistele antrenate de Per Johnasson au părut relaxate și zâmbitoare în zilele dinaintea semifinalei, la antrenamente sau la întâlnirea cu presa, în ziua decisivă n-au reușit să arate că au găsit calea de a uita de presiune. Au fost departe de forma arătată anul trecut, când totul s-a legat în joc. De data asta, nimic n-a mai mers: nici atacul, nici apărarea. Nici Carmen Martin, una din cele mai constante jucătoare, nici Bella Gullden, creatoarea de la centru, nici Torstensson, forța din apărare. Cu excepția unor momente de sclipire ale Oanei Manea sau Paulei Ungureanu (care a scos un 7 metri pe final), au fost mult prea multe greșeli: au ratat trei lovituri de la 7 metri, au pierdut în atac mingi care au permis goluri rapide pe contratac, iar în apărare n-au reușit cu niciun chip să le blocheze pe puternicele jucătoare de la linia de 9 metri a Vardarului.
Nici susținerea incredibilă a suporterilor români, nici time-out-urile disperate ale lui Johansson n-au putut să le ajute pe fete să iasă din vârtejul fără soluții în care au intrat. La 17-8, suedezul a oprit meciul și le-a întrebat, gesticulând nervos, ce se întâmplă: „Dacă vreți să mergem acasă, mergem acum, chem șoferul autobuzului. Sau horătâm să luptăm pentru cultura CSM-ului. Ce vreți să faceți?”
„If you want to go home now, I can ask the bus driver!” – @csm_bucharest coach Per Johansson gives his side an ultimatum! #ehffinal4 #CSMVAR pic.twitter.com/PLmkQ60EYe
— #ehffinal4 (@ehfcl) May 6, 2017
Chiar dacă în a doua repriză, au redus din diferență, avântul luat de Vardar a fost greu de recuperat. S-a vorbit mult și despre blocajul psihologic pe care părea să-l aibă Vardar, care n-a reușit niciodată să treacă de semifinale într-un FINAL4. („Presiunea cea mare e pe Vardar, sunt la al patrulea turneu final, nu au jucat niciodată finala, se vede din transferuri și investiții că își doresc asta”, spunea Andrei Luca, team-managerul CSM chiar înaintea meciului, la DigiSport). De data asta, macedonencele au demonstrat cu vârf și îndesat că nu vor să mai fie încadrate în acest scenariu.
Încă din primul minut, când au înscris rapid două goluri, au fost mereu cu câțiva pași înaintea CSM-ului. Iar dacă echipei din București nu i-a reușit mai nimic, Vardarului i-a intrat tot. Jucătoarele antrenate de Irina Dibirova (a patra antrenoare din acest sezon) au profitat de apărarea nehotărâtă a bucureștencelor și au bombardat poarta pe rând, ba prin Penezic, ba prin Lekic, prin Radicevic sau prin Camilla Herrem, fosta jucătoare de la HCM Baia Mare. Au avut 5-1 în minutul 6, 18-8 în minutul 10 și 21-13 la pauză. Au jucat cu o intensitate tulburătoare, fără să dea CSM-ului nicio șansă să revină în meci. Au faultat dur (având chiar o jucătoare eliminată), au scos portarul când aveau și opt goluri avans și au arătat ca o echipă care nu vrea cu niciun preț să mai rateze încă o finală. Au răspuns cu un „da” hotărât tuturor celor care s-au întrebat, mai timid sau mai încrezător, dacă a venit, în sfârșit, și momentul Vardarului.
Vardar are through to the final! A supreme 1st half & the most goals scored in an #ehffinal4 match see them finally win a semi-final #CSMVAR pic.twitter.com/CxJkEV6ybk
S-au făcut și alte calcule înainte de acest weekend. S-a vorbit de parcursul asemănător al CSM-ului din acest sezon, cu startul lent, cu aceleași inconstanțe, cu vârful de formă atins pe finalul sezonului; s-a vorbit de faptul că se întâlnesc aceleași echipe, iar tragerea la sorți a stabilit aceleași semifinale. Dar, chiar dacă primul meci a avut același deznodământ, istoria a arătat că nu ține cont de nimic, cum sublinia și Cristina Vărzaru înainte de meci, la Digi Sport.
„Se fac multe calcule, dar n-are nicio legătură cu ce s-a întâmplat anul trecut, nici cu camerele în care stăm, cu nimic. Are legătură doar cu ora meciului și cu cât de conectate vom fi. Va câștiga echipa care va trece mai ușor peste emoții și care va avea o poartă mai solidă.”
Iar, astăzi, acea echipă a fost Vardar, care mâine va juca pentru trofeul Ligii, împotriva Gyor-ului (18.45)
CSM București va juca finala mica, cu Buducnost-ul Cristinei Neagu, finala pe care o visau românii. (16.15)
Declarațiile jucătoarelor
Despre geșelile din apărare și emoțiile prea mari a vorbit și căpitanul Oana Manea imediat după meci, în direct la DigiSport: „Pe apărare ne-am pus baza, am lucrat-o cel mai mult, dar din păcate greșelile au fost doar ale noastre. Emoțiile în loc să ne ridice, mai mult ne-au dat în jos. Eu am avut mari emotii, am fost un pic cam agitată. Am fost ezitante și în apărare și în atac încă de la început, n-am fost hotărâte, deși știam ce avem de făcut. E o înfrângere usturătoare și dureroasă, pentru că tot meciul am alergat după ele, cu greu am trecut de opt goluri. La un moment dat nici n-am mai vrut sa mă uit pe tabelă. E greu să revii când e o diferență atât de mare.”
Centrul Isabelle Gullden a pus înfrângerea pe seama începutul slab: „Am jucat o primă repriză foarte slabă, mai ales în defensivă, iar 10 goluri sunt greu de recuperat. Anul trecut ne-a mers totul bine, azi nimic. Nu ni se întâmplă des să ratăm trei aruncări de la 7 metri. Dar și Vardar a jucat foarte bine, trebuie să recunoaștem. Mâine va fi altceva, toate am mai fost în situația asta, să pierdem o semifinală și să revenim. A fost un meci greu, trebuie să mergem la hotel, să facem recuperare, să vorbim despre ce n-a mers în meciul acesta, ce să schimbăm pentru mâine.”
„A fost ziua în care nu ne-a ieșit absolut nimic”, a concluzionat Aurelia Brădeanu. „Am început foarte slab, am făcut multe greșeli pe parcurs. De la apărare a pornit totul, nu am fost atât de puternice și de unite să putem recupera mingiile pe care le-am ratat în atac. A fost un meci pierdut de la începutul meciului.”
We lost our semifinal but we are proud of our fans!!!Hai, CSMB #GoTigers #csmbhandball #champions #ehfcl #EHFfinal4
A post shared by CSM Bucharest (@csm_bucharest) on May 6, 2017 at 10:24am PDT

References: CSM 
 CSM 
 CSM 
 CSM 

CSM 
 CSM